**Umsögn um fyrirhugaðar breytingar á lögum um skyldutryggingu lífeyrisréttinda og starfsemi lífeyrissjóða**

Með hækkun á lágmarksiðgjaldi úr 12% í 15,5% af launum og hækkun á réttindaávinnslu úr 1,4% á ári í 1,8% hækkar jafnframt lágmarkstryggingarvernd til örorkugreiðslna.

Mismunandi forsendur geta átt við um ólíka lífeyrissjóði og einnig skiptir aldur við örorku máli þegar örorkulífeyrir er reiknaður. Að neðan eru þrjú dæmi um örorkulífeyri. Tilgangurinn er að skoða unga einstaklinga þar sem það er mikilvægt upp á framtíðarheilsu og lífsgæði að koma í veg fyrir örorku hjá ungu fólki og þá þurfa fjárhagslegir hvatar að vera réttir. Sjá viðhengi með útreikningi á dæmum.

Í dæmunum var miðað við miðgildislaun árið 2021. Ef miðað væri við lægri laun þá myndu örorkugreiðslur hækka hlutfallslega miðað við atvinnutekjur en ef miðað væri við hærri laun þá myndi örorkugreiðslur lækka hlutfallslega miðað við atvinnutekjur. Ekki er tekið mið af greiðslum í viðbótarlífeyrissparnað en ef tekið væri tillit til þeirra þá myndu útborguð laun atvinnutekna lækka sem samsvarar viðbótarlífeyrissparnaði og örorkugreiðslur myndu því hlutfallslega hækka. Sjá Excel skjal í viðhengi með útreikningum

**Dæmi 1:**

40 ára einstaklingur sem býr einn með 702.815 kr. laun á mánuði fyrir skatt og 491.730 kr. eftir skatt. Ef hann verður öryrki þá verða tekjur frá TR og lífeyrissjóði eftir skatt 385.160 kr. eins og lögin eru í dag eða 78% af útborguðum launum vegna vinnu. Eftir fyrirhugaðar breytingu á lögunum þá verða tekjur eftir skatt samtals 429.543 kr. eða 87% af útborguðum launum.

**Dæmi 2:**

40 ára giftur einstaklingur sem á 2 börn með 702.815 kr. í laun á mánuði fyrir skatt og 491.730 kr. eftir skatt. Ef hann verður öryrki þá verða tekjur frá TR og lífeyrissjóði eftir skatt 469.694 kr. eins og lögin eru í dag eða 96% af útborguðum laun vegna vinnu. Eftir fyrirhugaðar breytingu á lögunum þá verða reiknaðar tekjur eftir skatt samtals 524.628 kr. eða 107% af útborguðum launum.

**Dæmi 3:**

40 ára einstætt foreldri með eitt barn með 702.815 kr. í laun á mánuði fyrir skatt og 491.730 kr. eftir skatt. Ef hann verður öryrki þá verða tekjur frá TR og lífeyrissjóði eftir skatt 423.532 kr. eins og lögin eru í dag eða 86% af útborguðum laun vegna vinnu. Eftir fyrirhugaðar breytingu á lögunum þá verða tekjur eftir skatt samtals 455.424 kr. eða 94% af útborguðum launum vegna vinnu.

Þessi einföldu dæmi sýna að fyrirhugaðar breytingar á lögunum mun hafa í för með sér að fjárhagslegur hvati til að snúa aftur á vinnumarkað eftir veikindi minnkar talsvert og er mikil hætta á því að það muni stuðla að auknu brottfalli af vinnumarkaði og aukinni örorku. Í sumum tilfellum verður enginn fjárhagslegur hvati til að snúa aftur á vinnumarkað eftir veikindi vegna hárrar örorkutryggingar, þvert á móti geta tekjur eftir skatt á örorkubótum í sumum tilvikum orðið hærri en þegar einstaklingurinn var á vinnumarkaði eins og dæmi 2 hér að ofan sýnir.

Undirritaður leggur því til lágmarkstryggingarvernd til örorkugreiðslna verði höfð óbreytt og sveigjanleiki í lífeyriskerfinu verði áfram til staðar þar sem einstaklingar geta áfram lagt umtalsverðan hluta sinna réttinda í séreignarsparnað. Mikilvægt er að breytingar sem hafa jafnmikil áhrif og þær sem tillögur liggja nú fyrir um séu vel undirbúnar, rökstuddar með dæmum og áhrif þeirra vandlega metin. Undirritaður er tilbúinn að mæta á fund nefndarinnar til að skýra þessi dæmi betur út þar sem flóknar forsendur liggja að baki útreikningunum.

Reykjavík 26. mars 2022

Virðingarfyllst

Dr. Oddur Ingimarsson

Sérfræðilæknir á geðendurhæfingu Landspítala og viðskiptafræðingur (MSc)

Með 10 ára reynslu af setu í stjórn í lífeyrissjóðs á Íslandi

Lektor í geðlæknisfræði við læknadeild Háskóla Íslands